Morten Homann (SF), 2007-02-06:
Nu har jeg jo fuld forståelse for, at ministeren først og fremmest taler som minister og først i anden række som konservativ.
Men jeg kunne alligevel ikke lade være med at undre mig over, at der er så stor forskel på, hvad der er ministerens og dermed regeringens linje, og hvad der er De Konservatives linje.
For ved ganske mange anledninger har den konservative trafikordfører, fru Henriette Kjær, der som bekendt også er valgt i Århus, gjort sig til talskvinde for at tilslutte sig kravet om, at staten skulle give en medfinansiering i den størrelsesorden, der ligger i det her beslutningsforslag.
Derfor undrer det mig lidt, at hvor Det Konservative Folkeparti gennem sin trafikordfører kan tilslutte sig, at man giver et sådant tilskud til et letbaneprojekt, så kan regeringen ikke.
Men det kan være, at ministeren lidt kan opklare, hvad der er De Konservatives holdning, og hvad der er regeringens holdning, og om der er nogen overensstemmelse mellem de to.
Jeg har sagt, at vi jo er nødt til at starte processen i den ene ende.
Man kan ikke starte processen i den forkerte ende, så kommer der i hvert fald et dårligt resultat ud af det.
Man er nødt til at lave en undersøgelse af, hvad det her er for noget, hvad der er op og ned, hvor den skal gå fra og til, hvilke VVM-betragtninger der skal ind over den – det er jo det allervigtigste.
Der har regeringen faktisk med konservative stemmer, naturligvis, og mange andre stemmer sagt, at man vil være med til at yde et statsligt tilskud til, at man kan gennemføre en VVM-analyse af projektet.
Det er nu engang første fase, og derefter kan man tage stilling til projektet og til, hvad man vil gøre.
Jeg har hverken sagt til eller fra, om regeringen vil yde noget som helst bidrag til det her, bortset fra at vi nu har sagt ja til VVM.
Når vi får den om et år, to eller tre, så tager vi stilling derudfra.
Så enkelt er det.
Jeg er nu sikker på, at hvis ministeren gransker sin hjerne og ser tilbage på tidligere beslutningsprocesser om trafikaftaler, om trafikprojekter, så vil han kunne se, at man flere gange har besluttet sig til at bygge et projekt, før man gik i gang med VVM-undersøgelsen og den konkrete planlægning.
Men lad nu det ligge.
Når jeg hæfter mig ved den konservative trafikordfører, så er det jo, fordi man kan læse, bl.a. i Jyllands-Posten den 8. november 2005 og igen samme sted den 18. september 2006, at De Konservative bakker kravet op om en statslig medfinansiering til det her.
Derfor undrer det mig lidt, at når nu man står og faktisk skal tage stilling til at gennemføre det, som den konservative trafikordfører har bebudet i bl.a. Jyllands-Posten de nævnte dage, så vil regeringen ikke bakke kravet op.
Derfor tror jeg ikke, jeg er den eneste, som undrer mig lidt over, hvad den konservative linje egentlig er.
Fru Henriette Kjær, som jo er en meget, meget klog konservativ ordfører, er da nødt til at vide, hvad hun tager stilling til.
Det er da første forudsætning.
Og derfor har vi sagt, at vi gerne vil bidrage med VVM-analysen, og vi har sat den på finansloven.
Det er ikke noget, der ligger ude i fremtiden, vi har sagt ja, vi vil gerne betale det og det til VVM-analysen, og når vi har den, så kan vi tage stilling.
Det er den naturlige rækkefølge, og det tror jeg alle i Folketinget er enige om.